ה"לאס-וגאס ריביו": דובר חברת לאס-וגאס סנדס שבשליטת שלדון אדלסון מוסר כי החברה "אינה חותרת כרגע באופן פעיל אחר הזדמנויות להימורים בישראל"
דובר חברת לאס-וגאס סנדס, שבשליטת שלדון אדלסון, מכחיש כי החברה מעורבת בימים אלה "באופן פעיל" להקמת קזינו בישראל. הדברים נאמרו בתגובה לידיעה שפורסמה ב"לאס-וגאס ריביו גורנל", ולפיה ישראל גילתה עניין בהקמת מיזם הימורים שכזה. הידיעה, מאת לאורה מאיירס, התבססה על שיחה שקיים קונסול ישראל בלוס-אנגלס, דוד סיגל, עם חברי מערכת העיתון. סיגל אמר כי כשמושל נבאדה בריאן סנדובל ביקר לאחרונה בישראל הוא שוחח עם ראש הממשלה בנימין נתניהו ונשיא המדינה שמעון פרס על האפשרות להקים מיזם הימורים בנגב. לדברי סיגל, מדינת ישראל שוקלת את האפשרות, אם כי הדיון נמצא בשלב ראשוני בלבד. נבאדה היא המדינה בארה"ב שבה עשה את הונו איל ההימורים שלדון אדלסון, בעליו של העיתון הישראלי הנפוץ "ישראל היום". בידיעה שהתפרסמה ב"לאס-וגאס ריביו גורנל" טוען סיגל כי ישראל יכולה ללמוד מנסיונה של נבאדה בכל הקשור להימורים ותיירות ומציין כי אדלסון הוא דמות מוכרת ומוערכת מאוד בעולם היהודי, אך לדבריו אינו יודע אם איל ההימורים שוקל לפתוח קזינו בישראל. לפי דובר חברת ההימורים של אדלסון, רון ריס, כמתפרסם בידיעה, החברה "אינה חותרת כרגע באופן פעיל אחר הזדמנויות להימורים בישראל". בעבר התבטא אדלסון בפומבי ואמר כי אינו מעוניין להקים קזינו בישראל‎. "אני זקן ועייף מכדי לעבור את כל הבלגן", הסביר.